钦定古今图书集成/历象汇编/乾象典/第065卷 > 《蠡海集》 > 《花信风》
## 钦定古今图书集成/历象汇编/乾象典/第065卷 > 《蠡海集》 > 《花信风》

“二十四番《花信风》”者，盖自冬至后三候，为小寒十二
月之节气。月建于丑，地之气辟于丑，天之气会于子，
日月之运，同在元枵，而临黄锺之位，黄锺为万物之
祖，是故十一月天气运于丑，地气临于子，阳律而施
于上，古之人所以为造历之端。十二月天气运于子，
地气临于丑，阴吕而应于下，古之人所以为候气之
端，是以有“二十四番花信风”之语也。五行始于木，四
时始于春。木之发荣于春，必于水土，水土之交在于
丑，随地辟而肇见焉，昭矣。析而言之，一月二气六候，
自小寒至谷雨，凡四月八气，二十四候，每候五日，以
一花之风信应之，世所言始于梅花，终于楝花也。详
而言之，小寒之一候，梅花二候，山茶，三候水仙大寒
之一候，瑞香，二候兰花，三候山矾立春之一候，迎春，
二候樱桃，三候望春雨水之一候，菜花，二候杏花，三
候李花惊蛰之一候，桃花，二候棣棠，三候蔷薇春分
之一候，海棠，二候梨花，三候木兰清明之一候，桐花，
二候麦花，三候柳花谷雨之一候，牡丹，二候酴醾，三
候楝花花竟则立夏矣。